Johannes Cornelisz Verspronck

Johanesas (ar Janas) Verspronkas (, apie 1606-09 m. – palaidotas 1662 m. birželio 30 d. Harleme) − XVII a. Nyderlandų tapytojas, portretistas.

 Biografija 
Johanesas Verspronkas gimė 1606 − 1609 m. laikotarpyje tikriausiai Harleme. Jis buvo Harlemo tapytojo Cornelis Engelsz. (apie 1575−1650) sūnus. Mokėsi tikriausiai pas tėvą ir galbūt pas F. Halsą. 1632 m. registruotas Harlemo Šv. Luko vardo tapytojų gildijoje. Verspronkas likusį gyvenimą praleido Harleme. Sukūrė apie 100 paveikslų, iš kurių buvo kelios žanrinės scenos, vienas natiurmortas, o likusi dauguma − portretai. Pirmieji Verspronko portretai datuojami atliktais apie 1634 m. ir artimai sekė F. Halso maniera, veikėjai buvo vaizduojami standartinėmis pozomis.

Tarp 1640 ir 1643 m. J. Verspronkas nutapė 2 grupinius portretus „Šv. Elžbietos ligoninės regentės“, „Našlaičių prieglaudos regentės“ (abu Franso Halso muziejuje Harleme) ir daugiau nei 20 individualių portretų. Garsiausiu jo paveikslu minima „Mergaitė mėlynais drabužiais“ (1641). Po 1650 m. J. Verspronkas paprastai vaizduodavo portretų modelius sėdinčiais. J. Verspronkas mirė Harleme, palaidotas 1662 m. birželio 30 d.

 Darbų galerija 

 Šaltiniai 

 From Rembrandt to Vermeer: 17th-Century Dutch Artists. Sud. Turner, Jane. Macmillan Reference, 2000, p. 376-377
 wga.hu

Verspronck, Jan